
	Проект!

§ 1. В чл. 28 се правят следните изменения и допълнения:

1. Алинея 2 се изменя, както следва:

"(2) Заличават се също и имената на гражданите, които:

1. са пребивавали постоянно на територията на Република България по-малко от 6 месеца през последните три години;

2. са заминали в чужбина не по-малко от два месеца преди изборния ден и не са се завърнали до предаването на списъците на секционните избирателни комисии;

3. през последните 3 години системно не изпълняват задълженията си към държавата и юридически лица с повече от 50% държавно участие."

2. Алинея 3 се изменя, както следва:

"(3) Заличаването по ал. 2 става по заявление на съответните лица или служебно по данни, предоставени от компетентните държавни органи.

§ 2. Член 35 се изменя така:

"Чл. 35. Избори в чужбина не се провеждат".

§ 3. Останалите текстове на закона се привеждат в съответствие с предложените промени.

МОТИВИ

Предложените изменения и допълнения целят да коригират законодателни решения, които практиката при провеждане на избори през последните години показа, че са лишени от достатъчно основания и не намират политическа и обществена подкрепа. Без да въвеждат ограничения на избирателните права на българските граждани, промените целят тези прави да бъдат упражнявани ефективно от всички граждани, които със своето законосъобразно поведение и активна гражданска позиция са доказали, че са действително ангажирани с управлението и просперитета на държавата. Същевременно, упражняването на тези права временно, при наличието на посочените от закона предпоставки, няма да е възможно, тъй като не е и обществено приемливо.

На първо място, не е оправдано лицата, които трайно пребивават в чужбина и са показали, че са се дистанцирали от своята държава, със своя вот да модифицират избора на гражданите, които живеят и работят в страната. Допълнителен аргумент е и обстоятелството, че те по силата на своята отчужденост и отдалеченост не познават обществено-икономическата обстановка в страната и нейните реални проблеми.

На второ място, изборите в чужбина струват скъпо на българската държава, а и практика през последните години показва, че процентът на участие в чужбина е особено нисък и не оправдава разходите по провеждането им. Действително заинтересуваните за държавата граждани би следвало да се завърнат в страната и да упражнят своето избирателно право.

На трето място, неизрядните граждани, които системно не изпълняват задълженията си към държавата и нейните структури, би следвало да бъдат стимулирани, включително и по този начин, да имат правомерно поведение, за да могат да упражняват и предвидените в закона права. Това би отнело възможността за допълнително нерегламентирано въздействие върху тази група с оглед гласуване по определен начин.

Предложените промени допълват вече съществуващи решения в подобен смисъл в Закона за избиране на народни представители. Аналогични решения се съдържат в законодателствата на различни държави, а и в практиката си Конституционният съд е имал повод да посочи, че упражняването на избирателните права може да бъде функция на допълнителни законови положения и разпоредби.

